CPNดึงกองทุนอาบูดาบีซื้อหุ้น
เซ็นทรัลพัฒนาโรดโชว์ตะวันออกกลางครั้งแรก พบกองทุนใหญ่อาบูดาบีชวนลงทุนกระจายผู้ถือหุ้น
21 มี.ค. 2556

เซ็นทรัลพัฒนาโรดโชว์ตะวันออกกลางครั้งแรก พบกองทุนใหญ่อาบูดาบีชวนลงทุนกระจายผู้ถือหุ้น
น.ส.นภารัตน์ ศรีวรรณวิทย์ ผู้อำนวยการอาวุโส ฝ่ายการเงิน บริษัท เซ็นทรัลพัฒนา (CPN) เปิดเผยว่า สิ้นเดือน มี.ค.นี้ บริษัทจะเดินทางโรดโชว์ร่วมกับซีแอลเอสเอ ไปในกลุ่มประเทศตะวันออกกลาง เมืองอาบูดาบี ประเทศสหรัฐอาหรับเอมิเรตส์ พบกับผู้ลงทุนต่างประเทศที่ถือหุ้นและยังไม่ได้ถือหุ้น CPN เพื่อให้ข้อมูลเรื่องแนวทางการเติบโต แนวทางการลงทุนซึ่งครอบคลุมไปถึงแผนการขายสินทรัพย์เข้ากองทุนอสังหาริมทรัพย์ รวมถึงแผนการรุกตลาดต่างประเทศในกลุ่มอาเซียน (เออีซี) 
“เป็นครั้งแรกบริษัทเดินทางไปอาบูดาบีเพื่อต้องการกระจายการถือหุ้น ไม่ได้ผูกอยู่กับผู้ถือหุ้นรายใดรายหนึ่ง และข้อสำคัญนักลงทุนในตะวันออกกลางนับเป็นฐานการเงินขนาดใหญ่มีกำลังในการลงทุนสูง และกองทุนที่บริษัทจะไปพบมีขนาดการลงทุนใหญ่ที่สุด” น.ส.นภารัตน์ กล่าว
ขณะนี้สัดส่วนการถือครองหุ้นของนักลงทุนต่างชาติอยู่ที่ระดับ 25% และมีการซื้อขายในสัดส่วน 65% ของจำนวนหุ้นซื้อขายหมุนเวียน (ฟรีโฟลต) 
ปัจจุบันผู้ถือหุ้นต่างชาติมีสัดส่วนลดลงจากที่เคยถือเต็มเพดานที่ระดับ 30% และมีการซื้อขายในสัดส่วน 70% ของฟรีโฟลต สาเหตุที่ลดลงเนื่องจากนักลงทุนในประเทศให้ความสนใจลงทุนมากขึ้น ทั้งจากนักลงทุนรายบุคคลและนักลงทุนสถาบัน
น.ส.นภารัตน์ กล่าวว่าในปีนี้ ตั้งเป้ารายได้จะเติบโต 15% จากปีที่ผ่านมามีรายได้ 17,687 ล้านบาท ส่วนการเข้าประมูลที่ดินบริเวณสวนลุมนั้น คาดว่าภายในสิ้นเดือน มี.ค.นี้ น่าจะได้ข้อสรุป